Skrinshot: YouTube KUN.UZ tahririyatiga o‘quvchilardan biri murojaat qilib, YHXB xodimi bilan bo‘lgan tortishuv aks etgan videotasvirni yubordi. Murojaatga ilova qilingan videoni ko‘rib, haydovchi YHXB xodimi tomonidan to‘xtatilganini tushunish qiyin emas. Murojaatda yozilishicha, voqea Qashqadaryo viloyatida ro‘y bergan. Viloyat IIB YHXB 2-otryad YPX xodimi Bekmirzayev Sarvar, uning to‘xtash ishorasiga bo‘ysungan haydovchining qonun asosida hujjatlarni ko‘rsatish talabini bajarmagan. Buning o‘rniga u rahbari Normo‘minov Kamol ekani aytilayotgan xodimni chaqirgan. U esa, vaziyatni xolis baholash va xodim xatosini tuzatishga ko‘rsatma berish o‘rniga haydovchiga jismoniy kuch ishlatishga qaror qilgan. Bundan tashqari, Normo‘minov yordamga boshqa xodimlarni ham chaqirdi, deyiladi murojaatda. KUN.UZ tahririyati ushbu videoda aks etgan holat bo‘yicha mutasaddi idoralardan izoh kutadi.